《钱清过堰》
宋代·陈渊

小风吹树寒流止，始觉西江潮正起。须臾倒卷縠纹来，已没岸痕犹未已。

江流自下河自高，逆上更堪行罔水。九牛回首竹索细，十丈沙泥拒舟底。

舟师绝叫鼙鼓喧，观者骈肩汗如洗。未经破碎亦偶然，得造涟漪真幸尔。

世间何事非人力，计久终须倚天理。他年我欲治河源，要使黄流贯清泚。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。